અમને સૌથી વધારે મજા આવતી જ્યારે મોટો કાળા કપડાનો તંબુ બંધાતો અને એમાં ચલચિત્રોનાં ગીતો અને નાનાં ચલચિત્રોના ભાગ બતાવાતા. બહાર ભરતડકાને લીધે અંદર ભઠ્ઠી કરતાં ખરાબ તાપમાન રહેતું છતાં ત્રીસ મિનિટ માટે લોકો બેસી આનંદ માણતા. પસીનો પાડતી ખીચોખીચ માણસોથી ભરેલી તાડપત્રી ઉપર બેસીને ત્રીસ મિનિટનાં ચલચિત્રોનાં ગાયનો અને વાર્તાલાપ પર પડતી તાળીઓના ગડગડાટ તો ક્યારેક દુનિયા ભુલાવી દે એવો રોમાન્સ થતો અને લોકો જોવામાં ખોવાઈ જતા. પૈસા ન હોય તો કાળા પડદામાં બહારથી કાણું પાડવાની હિંમત કરતા. પડદા પર રાજેશ ખન્નાને નાચતો જોવાનો આનંદ અનેરો હતો. ધૂળથી ભરેલા એક કાળા પડદાના કાણામાંથી રાજેશ ખન્ના અદ્ભુત લાગતો, પણ ક્યારેક ક્યારેક પાછળ લાકડીનો માર પડતો.